Plaan langes poliitilises mõttes viljakasse pinda: need, kes otsustavad rahavoogude üle, leidsid eesotsas peaministriga, et idee on atraktiivne ja masust hoolimata leiti selle toetamiseks ka vahendid. Arvan, et see mõni miljon, mis (tööpealkirjaga)  Eesti Filharmoonia käivitamiseks leiti, põhjustaski seni vaikselt kulgenud protsessis "lekke" - muudatus puudutab ju kogu meie muusikaelu, sealhulgas uuest struktuurist eemale jäävaid (jääda tahtvaid) kollektiive (nt Eesti Filharmoonia Kammerkoori, kes on sunnitud kokkuhoiuks nädala kaupa puhkama, või Tallinna Kammerorkestrit, kes jätkab tööd vähendatud koosseisus). Igatahes sekkusid muusikaelu liidrid arutellu, Kultuuriministeerium (KM) pidas koos osapoolte ja ka EMN i juhatusega koosolekuid, töötas välja  skeeme, paraku konsensust leidmata.